Skúlin hjá Hvannasunds kommunu liggur nakað burtur frá húsum í tí sera vakra umhvørvinum á Fossánesi norðan fyri byrgingina Borðoyarmegin. Hann varð tikin í nýtslu í november 1983, og var, tá hann varð bygdur, ein sera vælútgjørdur og framkomin skúli. Skúlin er útgjørdur við stovum til smíð, alisfrøði, køk og bókasavn, men av tí at barnatalið í kommununi er økt nógv seinnu árini, verða allar stovurnar í løtuni eisini brúktar til aðra undirvísing. Umframt stovurnar hevur skúlin eisini eina góða fimleikarhøll. Í 2007 var farið undir at útbyggja skúlan og hetta arbeiði var liðugt í 2009, har eru nú 4 vanligar stovur við øllum nýmótans hentleikum og 2 serstovur, í kjallararnum er ein smíðstova og alis- og evnafrøði, vatrúm og goymsla. Á sumri 2002 varð fótbóltsvøllur lagdur við skúlan. Til støddar er hann sum ein hálvur fótbóltsvøllur, og FSF hevur góðkent vøllin at brúka til kapping millum tey yngru. 48 ganga børn í skúlanum á Fossánesi, og tað ber í sær, at skúlin er fýraflokkaður. Hetta merkir, at seks flokkar eru lagdir saman, tveir og tveir, meðan tann ein er fyri seg. Skúlaárið 2013-2014 eru 1. og 2. lagdir saman, 3. fyri seg 4. og 5. samana og tað eru 6. og 7. eisini. Fimm lærarar eru við skúlan. Kontakt Jónleif Jóhannesen er fyrstilærari, og hann er at hitta á skúlanum á tel. 452 120/735 594 Ætlar tú at leiga fimleikahøllina, kanst tú venda tær til Sigbjørg K. Olsen á tel. 735 892. Skalt tú leiga allan skúlan, má umsókn sendast kommununi.